KIRJALLINEN KYSYMYS E-0916/98

esittäjä(t): Heidi Hautala (V) komissiolle

(26. maaliskuuta 1998)

Aihe: Yhteisölainsäädännön vastaiset metsänhakkuut Forssan Konikalliolla

Direktiivissä 92/43/ETY(1) ja sen liitteessä IV on määritelty eläin- ja kasvilajit, joiden (artikla 12, kohta b) tahallinen häiritseminen erityisesti niiden lisääntymis-, jälkeläistenhoito-, talvehtimis- ja muuttoaikana sekä (artikla 12, kohta d) lisääntymis- tai levähdyspaikkojen heikentäminen ja hävittäminen on kielletty. Nämä säännökset on myös sisällytetty Suomen valtion luonnonsuojelulakiin. Liito-orava sisältyy direktiivin liitteen IV lajeihin, jolloin sitä, myöskin rauhoitettuna lajina, koskevat edellä mainitut direktiivin ja luonnonsuojelulain säädökset. Liito-orava esiintyy EU:n alueella vain Suomessa, jossa se on luokiteltu uhanalaiseksi ja sen suojelutaso epäsuotuisaksi.

Forssan Konikallion metsäalue on asiantuntijoiden mukaan kokonaisuudessaan optimaalinen habitaatti liito-oravalle. Helmikuun lopulla 1998 alueella ryhdyttiin metsänhakkuisiin sekä haettiin lupaa kallion louhintaan, minkä voidaan yksiselitteisesti katsoa rikkoneen ja rikkovan edellä mainittuja säädöksiä. Metsänhakkuissa ei ole huomioitu liito-oravan elinvaatimuksia niin etteivät niiden lisääntymispaikat heikentyisi ja häviäisi. Ko. ajankohtaan sijoitetut hakkuut häiritsevät liito-oravia niiden lisääntymisaikana.

Tehtyjen selvitysten mukaan aluetta käyttää elinpiirinään myös seitsemän lintulajia, jotka mainitaan EU:n luonnonvaraisten lintujen suojelusta annetun neuvoston direktiivin (79/409/ETY)(2) liitteessä. Tätäkään seikkaa ei alueen käytön suunnittelussa ole huomioitu millään tavalla. Lintujen suojelusta annetun direktiivin 1. liitteen lintulajien suojelu on ongelma Konikallion tuoreen esimerkin lisäksi erityisesti Suomen valtion omistamissa valtion liikelaitoksen Metsähallituksen hallinnoimissa vanhoissa metsissä Itä- ja Pohjois-Suomessa.

Mihin toimenpiteisiin komissio aikoo ryhtyä, jottei unionin alueella ehditä tuhota enempää luonto- ja lintudirektiiveissä mainittuja uhanalaisia lajeja ennen kuin NATURA 2000 yhteisöluettelo saadaan vahvistettua? Mitä sanktioita komissio aikoo soveltaa jäsenmaihin, jotka antavat tuhota NATURA 2000 alueita ennen verkoston vahvistamista?

Komission jäsenen Ritt Bjerregaardinkomission puolesta antama vastaus

(10. kesäkuuta 1998)

Kuten parlamentin jäsen toteaa, luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (ns. elinympäristödirektiivi) 12 artiklassa vaaditaan direktiivin liitteessä IV olevassa a kohdassa lueteltujen eläinlajien tiukkaa suojelua ja kielletään tahallinen häiritseminen sekä lisääntymis- tai levähdyspaikkojen heikentäminen ja hävittäminen.

Liitteessä IV olevaan a kohtaan kuuluvaa liito-oravaa esiintyy Konikallion metsäalueella, jolla on tehty metsänhakkuita ja louhittu kalliota. Ympäristö- ja metsätalousviranomaiset sulkivat hakkuiden ulkopuolelle yhden hehtaarin alueen oravien pesä- ja levähdyspuiden suojelemiseksi. Hakkuut etenivät häiritsemättä liito-oravia, joilla ei ollut pesintäkausi meneillään. Louhinnan ympäristövaikutuksia arvioitiin ja louhinta-alueen kokoa pienennettiin. Näiden toimenpiteiden tarkoituksena oli liito-oravien suojeleminen. Komissiolla ei ole syytä kyseenalaistaa tapaa, jolla asia hoidettiin.

Kysyjä viittaa myös Konikalliolla esiintyviin lintulajeihin, jotka mainitaan luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (ns. lintudirektiivi) liitteessä I. Näiden lajien esiintymisestä huolimatta komissiolla ei ole tieteellisiä todisteita todetakseen, että aluetta on suojeltava lintudirektiivin perusteella.

Elinympäristödirektiivissä edellytetään yhteisön kannalta merkittävien alueiden suojelua siitä hetkestä lähtien, kun yhteisön luettelo hyväksytään. Ennen tätä komissio kannustaa jäsenvaltioita käyttämään kansallisessa lainsäädännössä olevia keinoja, kuten väliaikaisia kieltoja, estämään ehdolle asetettujen alueiden tuhoutuminen. Tämä kannustava asenne heijastuu myös yhteisön tuessa ympäristöalan rahoitusvälineen perustamisesta (Life) annetun asetuksen (ETY) 1973/92 muuttamisesta 15 päivänä heinäkuuta 1996 annetun neuvoston asetuksen (EY) 1404/96(3) mukaisille luonnonsuojeluhankkeille sekä ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) 2078/92(4) mukaisille ympäristöä säästäville viljelyjärjestelmille.

Komissio ei voi määrätä rangaistusseuraamuksia jäsenvaltioille mainituissa olosuhteissa. Mahdollisia seuraamuksia voidaan määrätä ainoastaan asianomaisen jäsenvaltion asiaa koskevan lainsäädännön perusteella.

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) EYVL L 181, 20.7.1996.

(4) EYVL L 215, 30.7.1992.